Stinus Lindgreen (RV), 2025-02-20:
Tak for ordet, formand.
Debatten om sociale mediers rolle i samfundet, unges stigende mistrivsel og den høje skærmtid hos ikke bare unge, men os alle sammen, fylder rigtig meget herinde på Christiansborg og også bredt i befolkningen, hvilket opbakningen til det her borgerforslag også viser.
Det er virkelig bekymrende at se, at så mange af vores børn og unge har det dårligt.
Vi ved også alle sammen, at vi bruger meget tid, også for meget tid, foran skærmen, og at det ikke alene gælder børn og unge.
Men vi har jo selvfølgelig et særligt ansvar for netop børn og unge for at sikre, at de får et sundt forhold til teknologi og et godt liv med gode relationer til deres jævnaldrende.
Helt konkret er forslaget her, at vi skal forbyde børn og unge under 18 år at anvende sociale medier, og hvis det ikke er muligt, opstilles der nogle alternative løsninger.
For det første skal udbyderne sikre, at børn og unge får begrænset deres tidsforbrug og beskyttes mod datahøst og personaliseret markedsføring.
For det andet skal aldersgrænserne rent faktisk håndhæves.
For det tredje skal man sætte fart på arbejdet i EU for at begrænse techgiganternes indflydelse og herunder udnytter det kommende danske EU-formandskab.
Det er klart for alle, at for mange børn bruger sociale medier, selv om de slet ikke er gamle nok.
Vi har hørt tallene her i salen tidligere i dag.
Det er også veldokumenteret, at alt for mange udsættes for indhold på sociale medier, som ingen børn og unge – i nogle tilfælde ingen mennesker – burde se.
Vi kan også se i tallene, at børn og unge og voksne bruger rigtig mange timer foran skærmen og på sociale medier, og den udvikling er gået helt utrolig hurtigt.
Derfor er det helt oplagt vigtigt, at vi er opmærksomme på, hvad det betyder, godt som dårligt.
For der er helt oplagt negative ting ved sociale medier, og de fylder for meget i manges hverdag.
Jeg har fire børn, heraf to teenagere, så det ved jeg af erfaring.
Men der er altså også gode aspekter ved sociale medier.
For nylig kom der resultater fra den hidtil største analyse af sammenhængen mellem trivsel og børn og unges brug af sociale medier.
Analysen fra Konkurrence- og Forbrugerstyrelsen viser ikke en direkte sammenhæng mellem sociale medier og mistrivsel.
Den gode nyhed er, at de fleste unge har positive oplevelser med sociale medier, og at de bruger dem til sociale relationer, læring og underholdning.
Der, hvor udfordringen er – påpeger de i analysen
– er i den gruppe, der ikke kan slippe de sociale medier igen og udviser tegn på afhængighed.
Denne sårbare gruppe af særlig teenagepiger og unge med lav selvkontrol har et alt for højt tidsforbrug, og de udviser som følge heraf lavere trivsel.
Som jeg læser rapporten, er det særlig denne gruppe, vi skal hjælpe, og vi skal naturligvis sikre, at den ikke bliver større.
Men heldigvis udviser et flertal af børn og unge ikke tegn på afhængighed, og det er positivt, og det skal vi jo vide i de debatter, vi har her i salen.
Men selv om børn og unge ikke er direkte afhængige, og selv hvis den stigende mistrivsel ikke skyldes sociale medier – eller i hvert fald ikke alene skyldes sociale medier – er der stadig gode argumenter for at begrænse tidsforbruget.
Det var noget, jeg kunne høre at andre ordførere også kæmper med deres børn omkring.
Det er alt det, man ikke kan få via en skærm.
Vi skal beskytte børn og unge mod indhold, de ikke bør se, og vi skal også fortsætte med at modarbejde de algoritmer, der er designet til at fastholde opmærksomheden, og vi skal stække den magt, som techgiganterne har fået, og som vi ser resultatet af, især i disse dage.
Det er jeg stadig meget optaget af.
Vi kan i Radikale Venstre ikke støtte borgerforslagets primære mål.
Selv hvis vi ville hæve aldersgrænsen til 18 år, kan vi ikke på grund af EU-regler.
Vi vil heller ikke hæve den til 18 år, hvis ikke det var klart.
Til gengæld er vi helt enige i de tre andre punkter, der bliver oplistet, og dem vil vi fortsat arbejde videre med.
Så jeg ser frem til det fortsatte arbejde i udvalget, og jeg håber da også, at vi kan lande en beretning, for jeg hører jo, at der er en bred enighed om store dele af det, vi diskuterer her i salen i dag.
Tak for ordet.